
I. 

Charakteristika

1.  
Chemický rozstrekovací automobil PV3S/ARS – 12 M je účinným prostriedkom na odstránenie následkov chemickej kontaminácie, rádioaktívnej kontaminácie a biologickej kontaminácie odmorovacími roztokmi, dezaktivačnýmioztokmi a dezinfekčnými roztokmi. ARS 12 M je súborom strojového zariadenia a  špeciálneho príslušenstva namontovaného na podvozku P - V3S s navijakom.

2.   Automobil ARS – 12 M je určený
      a) 
na odmorenie, dezinfekciu a na dezaktiváciu techniky a náradia použitého v zamorenom prostredí,
b)  na odmorenie a na dezinfekciu terénu, komunikacií a stavieb,
c) na dezaktiváciu komunikácií a plôch s pevným povrchom,
d) na prípravu a na čerpanie odmorovacích roztokov, dezaktivačných roztokov a dezinfekčných roztokov,
e) na prípravu teplej vody potrebnej pre práce na mieste špeciálnej očisty a na prípravu roztokov v zimnom období,
f) na plnenie dekontaminačných súprav,
g) na prečerpávanie vody a iných kvapalín,
h) na prepravu kvapalín.

II. 

Úlohy a postup činnosti 

1.   Veliteľ zásahu na mieste výronu nebezpečnej látky rozhodne

      a) o vykonaní prieskumu, stálom monitoringu ovzdušia, prízemnej meteosituácie a o predbežnom nasadení síl a prostriedkov; zabezpečí urýchlené vytýčenie hraníc ohrozenia a určí bezpečný priestor,
b) pokiaľ ide o udalosť väčšieho rozsahu, privolá posily a ak si to vyžaduje situácia, prizve alebo konzultuje následné kroky s odbornými špecialistami (použitie vhodných roztokov),
c) určí spôsob likvidácie následkov po úniku nebezpečnej látky,
d) určí zhromaždisko kontaminovaných osôb a techniky (dekontaminačné miesto z náveternej strany) a určí spôsob a rozsah vykonávanej dekontaminácie,
e) rozhodne podľa situácie o úprave ARS 12 M (stacionárna dekontaminácia techniky alebo mobilná dekontaminácia terénu a komunikácií),
f) rozhodne o stupni ochrany zasahujúcich príslušníkov podľa stupňa možného ohrozenia, rozsahu a náročnosti vykonávaných prác, pri rozsiahlejších prácach o obmene osôb a o zabezpečení náhradných fliaš k autonómnym dýchacím prístrojom.

2.   Činnosť príslušníkov na mieste udalosti:

      a) po príchode na miesto zásahu príslušníci chemicko-enviromentálneho družstva vypomáhajú ostatným zasahujúcim príslušníkom pri záchranných prácach, lokalizačných prácach a likvidačných prácach spojených s únikom nebezpečných látok, 
b) presunú sa na určené miesto vykonania dekontaminácie, kde pripravia podľa potreby dekontaminačné pracoviská, a to stacionárne pracovisko (dekontaminácia techniky) alebo mobilné pracovisko (dekontaminácia komunikácií a terénu),
c) riadia celý priebeh dekontaminácie (pohyb techniky a osôb),
d) pri príprave dekontaminačných roztokov a pri samotnej dekontaminácii používajú prostriedky na ochranu dýchacích ciest a tela.

III. 

Očakávané zvláštnosti

Pri práci s nadstavbou ARS 12 M treba dodržiavať nižšie uvedené zásady a počítať s týmito komplikáciami:

a)  pracovať s nadstavbou ARS 12 M môže len vyškolená obsluha,

b)  v súčasnosti používané roztoky sú agresívne, čo si vyžaduje dôsledné dodržiavanie bezpečnostných predpisov s použitím osobných ochranných pracovných prostriedkov,

c)  treba dodržiavať postup pri príprave alebo miešaní dekontaminačných roztokov, výsledkom ktorého je dosiahnutie správnej a účinnej koncentrácie,

d)  obsluha ARS 12 M, pokiaľ vstupuje do kontaminovaného prostredia, musí byť vybavená osobnými ochrannými  pracovnými prostriedkami na ochranu tela a dýchacích ciest, ktoré volíme predovšetkým podľa možného ohrozenia a náročnosti vykonávaných prác v kontaminovanom prostredí,

e)  príprava teplej vody je zabezpečovaná benzínovým ohrevom, čo si vyžaduje výber vhodného miesta, osobných ochranných pracovných prostriedkov (ochranný štít, rukavice z nehorľavého materiálu ) a hasiaceho prístroja,

f)  treba dodržiavať dovolené plnenie nádrže vodou alebo roztokom na verejných komunikáciách (2 500 l) a v teréne (1 000 l),

g)  pri výbere miesta dekontaminácie techniky treba zohľadňovať ekologické hľadisko (výber komunikácii s možným a regulovateľným odtokom kvapalín      a podobne),

h)  treba eliminovať agresívne účinky najmä odmorovacích roztokov, a to včasným ošetrením všetkých súčastí vozidla prichádzajúcich do styku s roztokmi.  

